Guillermus miseratione diuina lingonensis episcopus, decano Christianitatis diuionensis vel eius vices gerenti, salutem in domino. Cum nos ecclesiam de Cheuigneyo Sancti Saluatoris vacantem per mortem Geraldi de Ytio quondam eiusdem rectoris ad presentationem ex parte abbatis sancti Stephani nobis factam per discretum virum fratrem Pontium priorem de Mirabello a dicto abbate potestatem et speciale mandatum super hoc habentem Johanni dicto Teste de Diuione presbitero contulerimus cum omnibus ad ipsam ecclesiam pertinentibus in spiritualibus et temporalibus et ipsum presencialiter jnuestiuerimus de eadem presentium vobis tenore committimus et mandamus quatenus ad dictam ecclesiam personaliter accedentes, dictum Johannem in corporalem possessionem jnducatis eiusdem adhibitis sollempnitatibus que solent in talibus adhiberi. Datum in monasterio Albe Rippe, die sabbati post Penthecosten, anno domini millesimo trecentesimo nono.